钦定古今图书集成/方舆汇编/职方典/第1343卷 > 《石室志》石室大岩当崧台台之中南洞门迤东
## 钦定古今图书集成/方舆汇编/职方典/第1343卷 > 《石室志》石室大岩当崧台台之中南洞门迤东

有唐李北海《邕石室记》。入洞门，历阶而上，则穹窿凿空，高广二十馀丈，石乳滴沥，白如玉，又腻如脂，嚼之淅淅有声。旁多唐宋名人刻，然剥蚀过半，独东壁镌“景福” 二字，其光可鉴，相传北海笔。西壁有石，撞之铿然如钟击地，鼓声逢逢。折而上则出明督府吴桂芳所甃道有台址，平如砥，可坐数百人，是为璇玑台，高丈许。西倚石壁，悬石旗，坠云崩。最高处翩然翥者，名“双凤石” ，已为斲去其一，下奉大士像。台北为白象岩，左瞰积水为水洞，有大小龙井三四处，深不可测，相传与潮汐上下。又左有副墨岩，尽处潴水，名“抱珠井” ，有宋祖无择《石刻》。墨洞在石室西壁，有数迳，一达返照亭，北一迳里许出碧霞洞，又北数迳，皆出诸佛楼东内有玉乳盘，有龙井，深不可底，四面削壁，其旁仅能容足。大岩稍东有“宝陀。”

“岩，高十馀丈，今为水月宫。又上历磴五百级，为王虚宫。上有通真岩、朝旭岩，险不可跻。北对万松冈，有宝积岩，亦曰宝光洞。从大岩出后洞门，稍西有紫竹洞。其最高为崧台，是为上帝觞百神之所。” 《明嘉靖志》：“城北七里，古名冈台山，唐天宝中，改曰崧台。自远望之，石峰森立，苍郁磊砢，时兴云雾攀摩青霄绝顶有佳” 处，险不可登，采樵者或引蔓而上，有风药生石隙中，叶圆而厚，和酒嚼下，能已风病。

七星岩　在县北七区。连属曲折，列峙如北斗状。中一为石室岩，所谓大岩也。连逾沥湖，半里为屏风岩，又一里为阆风岩。石室西半里为天柱岩，一里为蟾蜍岩，又一里为仙掌岩，西北二里为阿坡岩，延袤几十里，沥湖环其下，可通舟楫。明嘉靖间，参政吴桂芳始除道，筑台石室之内，又因斗魁台而增葺之，亭于岩前，曰“临壑。” 郡守邹光祚岩后建星聚亭，亭西有紫竹洞。隆庆间，郡守熊俸于岩左建水月庵，而堤其前为沼。由是郡人乃于山半建玉虚宫，自水月庵后，凿石盘磴五百步乃跻焉。又架桥沥湖，名曰“星渚。” 副使李材建邻天阁于屏风岩，又辟阆风岩，建栖云亭于麓。由栖云度蓬壶迳，至流霞岛。岛前临沥水，后倚阆风，东为蛟龙窟，亦名潜曜洞。又为树德亭于沥湖北岸万松冈中。万历间，郡守郑一麟建斗杓堂于水月宫南，副使王泮亭沼中曰“景星。” 自是山水献奇，亭台交映，四方来者，未尝不停骖登眺焉。《石室志》：“天柱峰在石室西，与相室相接，岩去地百馀丈，石剑削壁立，险不可上。万历间，郡守” 王泮始穴石百步，掐指而登，所为缶甓，不知何代物，相传为群仙捣药处。金液岩在天柱峰稍西，将及峰顶，险逾天柱。元虚洞在天柱峰之阳，由六祖堂纡左历百馀磴，始至洞口。蟾蜍峰在崧台西里许，峰半有岩，前为龙媪穴，相传怪物蛰此，非蛟非螭，风雨晦冥，人有见之者。仙掌峰距蟾蜍峰半里许。峰顶有石如欐指，然未有岩峒。屏风岩在崧台东，隔沥湖一水，矗石巑岏，无所谓岩也。山麓有碧霞元君祠。上数百磴曰三仙阁，督府刘继文建。又数百磴至顶，曰“玉皇殿” ，近代邑人潘居士建。下山由蓬壶迳出流霞岛。未至岛，有亭曰“栖云。” 稍上曰太极洞。又上曰阆风岩，旧名“石角” ，参政吴桂芳易今名，更上积石如戟。流霞岛之东有洞，高仅数尺，临潴潭，编小筏而后入。有石床为龙卧处，窈冥深黑。郡人明太史区大相名潜曜洞，郡守王泮题卧龙窝，兵宪李开芳题曰：“龙门。” 后人名含珠洞。天启间，高要令汪渐磐填潭，筑天籁阁其上，人工压塞，非复仙灵之旧矣。

北岭　在县北十里岩前。都高千仞，盘亘百馀里，为府治后山。峰峦连属，宛若屏障。其中一峰，屹然雄杰，名“将军岭。”

双源洞　在县北。洞口石如堵崖高丈许。缘崖下过浅水，炬而入。有泉自南洞石根出，殊清冷。涉“而西，水又涓涓出，掬之微温，多败叶流出，旁多怪石，相传银瓮覆其下。” 纡入里许，水渐深，不可涉。昔有渔者欲穷其源，编筏再往。水涨，迷洞穴，故老从岩外尝聆张乐之音，不审是何境面。北岭为辟支岩，即阿坡也，内祀禾花仙女。别洞深黑，不可入。

石洞　在县北十五里石室东。洞门高十馀丈，前后二门。后门为土人所窒，顶门中霤巨石覆其上，若坠不坠，洞中石森立如戟，中置神祠，或曰“高要周氏也。” 有石窍，深不可底，相传窍中日出米供守者，仅一升。守者冀其多，稍削大之，米遂绝。

狮子冈　在县北，与石洞相接，潘夫人墓在焉。河鼓岩　在县北二十里。由石簰村过金沙溪，经独石凡数里，始至河鼓岩。高不及石室，广仅三之一。有两门，皆南向，中积水如叠鼓，又如半月，深处不可测，旧名“铜鼓。” 兵宪李开芳易今名。“石室。” 诸岩皆水环石，独此岩石环水。

顶湖山　在县东北四十里水坑，都高千馀仞，周百里，屹然为一方巨镇。山顶有湖，四时不竭，盘郁森耸，攀跻莫至。相传有樵者于山中见大卵数枚，收之下山，云雾四起，雷电迅发，还卵旧所，天乃开霁。其山产茜草，山半有白云古刹，绕寺产佳茗。过寺有龙头石，东有太窝坪，寺下有罗汉桥，又下有涅槃台，石前有龙潭寺。东有小顶湖，多衲子挂锡。北有石室。

九坑山　，在县东北五十里水坑都高五百馀仞，周五十馀里，出泉九派。旧有茶园四十四所，猺人居之。

劳山　在县东北一百里水坑都高数百仞，周三十馀里。山径险狭，樵者以为劳，故名。

石头冈　在县东一里。临江突起十馀丈，巨石厜㕒，府治第一重下关也。旧有石头庵，后改崧台书院。俗指此为“崧台” ，误矣。今为阅江楼。石顶冈　在县东五里，巨石浮出水际，郡城第二重下关也。明万历十年，知府王泮建崇禧塔其上。

高峡山　在县东三十里黄冈都高百馀仞，周三十里，与烂柯山对峙，束江流。吴步骘为流州刺史，以兵取南海，衡毅钱博等拒战于崄口，即此。相传山有羊化石，因名羚羊峡，又名灵羊，一名高要峡。古有峡山寺。唐沈佺期《峡山寺赋》称“端溪妙境” ，即此。今峡口有关圣祠，又有羚山寺，后为大士殿，前有香云阁，郡守陆鏊创建。别麓有香涧庵，僧引泉溉茶，今僧海闰重拓。峡对岸有龙华寺，乡人建。峡中有九头顶、阿㜑顶、钓鱼台，水涨湍急处。对岸有虎坑，有望夫石，皆幽胜。有石砚矿，即唐宋采砚坑也。内有下岩、中岩、朝天岩之别。

大冈　在县东八十里宝查都。顶多松，九月九日乡人集焉。

登云台　在县西一里。高二丈，周一里，其顶宽平，因以“台” 名。

龙顶冈　在县西。高五丈，周二里，林木蓊郁，旁皆民居。

三台冈　在县西。三冈鼎峙，状若三星。东南有祐圣殿，今废。

白沙冈　在县西八里。秀拔高耸，为郡之来脉。乡人筑围，稍夷其巅。明天启间，知县汪渐磐补培之，人文复盛。

小湘峡　，在县西二十里桂林都。高数十仞，周八里，群峰矗峙，大江流其中。

大湘峡　，在县西三十里，小湘峡西五里许。峭束江流，山高水深。

望夫山　，在县西八十里禄步都高数百丈，周百馀里，屹然天际。按《郡志》云：“古端州有望夫山” ，即此。上有猺。

腾豺山　，在县西一百里，山势险峻。《方舆胜览》云：“其山有豺，似人发覆面，乃腾豺也。”

进唐冈　在县东南五里，儒学之面山也。明万历乙酉，知府郑一麟建浮屠其上，曰“文明塔。” 归善叶春及有记。

乌榕冈　在县东南七里郡治之巽方。巡按王命璿、兵宪蔡善继建。浮屠其上曰“巽峰塔。” 王侯峰　在县东南十里新江都。高数百仞，周三十里。宋元丰五年，郡守王泊葬其下，故名。烂柯山　在县东南五十里头溪都。高数百仞，周百里，西麓与高峡山相对，束大江东下，中有宋砚圹，东峰如卓笔，常有云霞。俗传王质观棋处，后人于石上镌“烂柯处” 三大字，径尺馀。叠石为莲圣庵，颇幽致。

横石山　，在县东南七十里。典水、依坑等都。北捍大江，南为金西都。

大顶冈　在县东南九十里新罗都。跨紫荆、白鹭诸岭。顶有石龟。岁旱，土人燔祷辄雨。

金洲冈　在县东南小龙水口。巨石嶙峋，高数十仞，周数百丈，屹立江流。

罗郁冈　在县东南一百里新罗都。横屹江面，西江捍门也。潦涨漩涡颇险。

南蓬岭　在县东南一百二十里，一名蓬莱山。自新罗都至官棠甲，延袤二十馀里，高二百馀仞。东麓为官棠山，支委为古耶等冈。南为小蓬洞，有甘泉。少司徒区大伦建蓬山书院。

铜鼓山　，在县西南三十里马鞍都，高千仞，周三十馀里，府治之案山也。山有赤石，形如鼓，扣之有声。久晴，山色冥黑则雨；久雨，山色鲜露则晴，郡人以为阴晴之验。

白猪冈　，在县西南五十里白猪都，高百馀丈，周三十里，有石如猪形。岁旱，乡人祷雨，以白泥涂石，辄应。

云从山　，在县南二十里莲塘都，高百馀丈，周五十馀里，层峦叠𪩘，秀出天表。云见则雨，故名。有泉流五六里，旱则乡人引以灌田。

宝莲台　在县南三十里莲塘都，高三丈，周一里，其阜若台，曰“宝莲” ，以在莲塘都也。

新妇岭　在县南四十里新村都。岭势岧峣，顶上平阔，内有池，水深数尺。旁一石，若“新妇洗妆” ，故名。又有梳妆台、盥盆，避寇者结寨于上，池水秋冬不竭。

神符岩　，在县南五十里。土山戴石，峭立如壁。

类神灵所为，故名。南曰大岩，北曰小岩。大岩深十馀丈，高广三丈。南有穴深黑，匍匐入二丈，方可行。穴愈深而风愈猛，冷气袭人，不能久留。小岩深广减大岩之半，内有石罅，仰视见天。岩口有井，四时不竭。岁旱取水，祷之辄应，谓之“龙井。” 考《明嘉靖志》，“城西一百里有书山，在都骑都，高千仞，周五十馀里。郡人严穆读” 书其上，子讽以特奏知韶州，孙挺臣以正奏通判廉州，累世仕宦，因名。又城西百馀里有圣山，在杨柳都，高千仞，周八十里，有流泉，傍建神祠。旧《志》云：神姓司马，又称孔氏。岁旱祷雨，诣其祠，拆去瓦数片，以竹引泉，过祠，下雨辄至，因以圣名。今皆割隶东安县。

沥湖　在城北五里。岩前都北山诸涧之水，汇为黄塘。上榄塘至岩前愈广。环石室，大岩漱漾。流霞岛、阆风、屏风、天柱诸岩，春夏潦涨，极目浩淼。多鱼利、莲藕、菱芡之属。昔为居民筑堤包塞，潦涨靡所受。明万历己亥，岭西副使李开芳悉清出还官，豁其承税。督府戴燿大书镵壁曰：“泽梁无禁，岩石勿伐。”

跃龙桥水　在城东，一名“新沥水。” 明万历间，知府王泮釆众议，分引沥湖，自石头冈出大江，涨潦有所泄，民受其利。

后沥水　在县东沥湖过岩后，束为小渠，绕北山石子滩三十里，出羚羊峡，下入大江。

黄冈沙　在县东二十里黄冈都江中。明万历十五年，知府郑一麟建龙母庙其上。后潦涨，沙洲半没于江。庙移建下黄冈村锦被湾上。“东洲沙　” 在县东四十里羚羊峡口。下江中居人数千家。

宁塘水　在县东东洲北岸水坑都，源出顶湖九坑，南流二十里，过宁塘村入大江，俗名“罗隐埇。”

长利水　在县东五十五里。阔一十一丈，冬夏皆通舟楫。源出九坑，东南流五十里，经长利都入大江。

古婪水　，在县东七十里，阔一十八丈。源出四会诸山，南流五十里，经红查都入大江。

贝水　在县东八十里。一名鸦鹊水。源出四会县高沙陂，南流四十里，经宝查都入大江。《明成化志》名安南水，亦名飞水。

清岐水　在县东九十里小洲都大江之北，即四会县。绥江在大沙分支，南流二十里与大江合。旧名“古武水。” 自昔设隘屯兵，为用武之地。今为岭南戈船哨埠界。

小湘水　在县西三十里桂林都。源出北山羊梯石，南流三十里，过小湘山入大江。

大湘水　在县西四十里桂林都。源出鸡笼山，南流五十里至寨门冈入大江。

笋峒水　在县西五十里禄步都。源出德庆州大朝山，南流三十里，经笋村入大江。

都偃水　在县西七十里样源都源。出德庆州大朝山，南流五十里，经都偃村入大江。

宋崇水　在县东南二十五里桂平都。源出良村都诸山，西北流经宋崇故郡址，至三合与鸬鹚峡水合，至宋崇渡口入大江。以旧“宋崇郡” 得名。

古霸水　在县东南五十里。源有二：一出茅迳、乌石诸岭，东北流，一出烂柯山南麓，东南流，至古霸村上合流，东至双窦入复源水。《明成化志》以为“古罢水” ，非也。

金鸡水　在县东南七十里。旧《志》称“鸬鹚峡水” ，源出老香山，东流七八十里，过金鸡营，至平头村，析为二派。一过白土井湾头，至三合，与宋崇水合入大江。一过鸬鹚峡，流合都含水。明洪武间，潦决百二十馀丈，汎浸高明。永乐间，塞复决。正统三年，知府王罃伐石甃筑，水道仍旧分流典水　，在县东南，一名苍梧水，在典水都。阔二十丈，源出烂柯山，初成瀑布。东流屈曲二十里。入于大江。

复源水　在县东南九十里金利都，阔十五丈。自大江金利水口分流西南三十里，复合大江。小龙水　，在县东南一百里，源出古道迳诸山，东流与复源水合，入大江。

北港水　，在县东南一百一十里范州都阔十丈。自罗郁冈分大江水，绕范州诸村，南流至牛围口，入高明仓步水。

官棠水　，在县东南一百二十里。即滘水也。源发官棠山，流至阮埇清溪为滘，二十馀里，入《仓步水》。

大湾水　在县西南三十里大湾都，源出东安。

狗迳山东北流十五里，经大湾村入大江。隘峒水　在县西南五十里山凹都，源出南坑，西北流五十里，经隘峒村入大江。

博峒水　在县西北七十里布院都。源出书山，北流八十里，经博峒村入大江。《明一统志》云：“源出古凿冈。”

大江　在府城南。源出夜郎豚水《迳牂牁》郡为牂牁水，至郁林郡广郁县为郁水。合丽江，至桂平合柳江、龚江，至藤州合绣江，至苍梧合漓江，至封川纳临贺之水，过德庆纳泷水、温水，至肇庆城南纳新江，出羚羊峡，会北江入海。亦名西江，以水自粤西来也。又名端溪，本出肇庆，近于端山，故汉以名县。下流肇庆，故又以名江，犹南海大川称“郁水” 也，端州得名以此。

新江水　在城南十里。源出新兴锦山水，合庐水，北流百四十里，至新江都入大江。

新宅水　在县南二十里。源出狗迳山，北流四十里，潆洄曲折，经莲塘都注于新江。

孔峒水　在县南五十里马鞍都。源出冠盖乡山涧，东流曲折经孔峒村，北流六十里会新江。示峒山　在县南，源出老香山，北流七十里，经示峒村入新江。

包公井　在府厅之东。宋康定间，郡守包拯所凿，其水清冽，至今城中多汲用之，人以比公清操云。

义井　在府治东八十步，包公所凿，其水清冽甘美，秋冬不竭。井栏刻“嘉定癸未” 字。相传郡城包公所凿之井有七：一在府治内，在府治西岳庙旁，则第二井也。在县学前街南，俗称义井，则第三井也。其四在分司巷口，其五在广济仓右，其六在北门之左，其七在主帅堂前。皆载董源《义井记》。

龙井　七星岩、神符岩俱有。

梅庵井　在城西梅庵前，清冽可饮。

《考古志》：“官棠水，即”滘水古通大江，每汎浸泰和、秀丽二圩内民居。元至正间，合九十三村，居民奏请塞之，至今无患。舟楫所通，自高明仓步水官渡至川官窦而已。北港水古有窦，达大江，岁久湮废。明万历间，郡守王泮从众议疏之，建窦建桥，引其水自范洲牛围出高明仓步水，一通一塞，皆以便民也。考《成化志》：“原有葛仙井，在清塘都云谷中。”清塘今属三水县。《嘉靖通志》：“南五十里有龙峒水，合新江水入于大江。”今龙峒在高明南稍东三十里，其水入仓步水，隔以重冈复岭，安得龙峒水入新江乎？此必指峒水出老香山者，而《通志》误之也。

四会县

金冈山　在县北一里。净圆端重，县治之主山也。《广州记》：行人往往见金人游于冈侧，亦名金山，又名金鸡山。明洪武初，知县粟颙建亭其上，曰“登金。” 永乐间，知县颜宝遍植以松。诸峰左右旋绕，江河萦带，村落星罗，亦一奇观。

塌冈　在县北四十里。明天顺间，西寇流劫，乡人屯此为寨。邑人苏忠有《吊塌冈世难》诗。百僚山　在县北五十里大圃都。山形高耸，崇冈叠𪩘，四面拱峙，若百僚然。宋学士李积中诗：“前朝千岁岭，后拥百僚山。”

狮子冈　在县北。有二石，一为“雷折” ，又有“华表” 镌字，磨灭不可辨。

白马山　，在县北六十里，如万马奔驰，故云。“凤头冈　” ，在县东北十里。

豸头冈　在县西北十里锡场村。明嘉靖间，乡人立砦其上。堪舆家言“不利县治。” 今近坊士民环植青松，有阳山徐公墓在焉。

凤翔山　在县东三里。邑人以科第显者多出其下，俗名“社山。”

思子山　，在县东二十五里。隋末籍民为兵，有妪年八十馀，止一子，亦在行后，登此望之，悲哽而绝，因名。

六士山　在县东三十里。六峰耸立，若六士然。扶卢山　，在县东四十里，高百丈，周四十里。上有池水，四时澄澈，花木繁茂。相传甲戌日有管弦音。昔六祖尝隐此山，六祖姓卢，故名。下有六祖庵，祷雨辄应。

龙子岭　在县东。宋淳熙间，知县苏邦营县，掘石碑云：“龙岭行歌龙已化，凤头将见凤齐鸣。” 三贵山　在县东三十里，多竹木。

仙岭　，在县东六十里，上有丛祠古碑。

仓冈山　在县西三里。高平圆大。旧传南汉刘氏尝建仓于上，故址犹存。西南一面，树木森翳，俯瞰大江，龙华寺在其下。

将军岭　在县西二十里。

新妇石　在县西一百里。《旧传》，有妇望夫不至，化为石。宋林小山有诗。

相对冈　在县东南十里。两山屹峙，县治之襟喉也。

尖峰岭　在县东南。高耸尖秀，如笔书空。醉翁冈　在县东南十七里，形如醉翁。又有小冈在前，名“壶瓶冈。”

陶冶山　在县东南二十里。绥江水至此分流。贞山　在县西南十里，又名烈女山。相传文氏女许嫁而夫死于虎，女归夫家，父母欲夺其志，乃潜居此山。亲党求之，莫知所在，以为仙去。事见《外传》。绝顶三池，其旁巨石如坛，有竹下垂，风至辄自扫。坛石前有龙池，池畔有松，横瞰池水，名“烈女挂衣松。” 唐天宝中，乡民梁进樵于山，忽见枣树大数围，悬巨钟。进撞之，声振山谷。归以语人，往寻，莫迹其处。《明一统志》又名“广正山” ，本一山而分峙也。

牛眠岭　在县南五里。形势平亘，其首其角宛如牛眠，谓之“塞水山。”

千岁岭　在县南十里。形势峻拔，上峰如笔格，县治之《案山》也。

考《明成化志》，俱有夹山、三宿山、石燕山。《嘉靖、万历志》已归之广宁矣。而《万历志》，“锣鼓山在四会西二百里，非其境也，宜归并广宁。”

龙江水　在县东北二里。发源石港深潭，去县百馀里，滩石险隘，至金溪始漫流可通小舟。南出金冈山，后经龙桥，会绥江水。

绥江水　在县南一里。一名滑水，又名绥建水。发源广西怀集县，流三百馀里入县界，自峡中屈曲而下，至县前。江面空阔，古绥建郡以此得名。环绕而东十五里，至陶冶山下，分为二派：一派由高步出清岐入西江，一派由金钗湾出南津入北江，是谓三江之会，南入于海。

千岁井　在县治南五十步。清香异于他水，以近千岁岭，故名。《县志》名洗砚井。

濂溪井　在金鸡山下，近濂溪书院，其水清冽。“般若井　” ，在县西五十步般若寺内。其水长清，四时不竭。

包公井　在县治东

思清井　在县大门内。明万历间，知县陈一元凿，得其故址，水甚清。。